খড়কুটোর মতো ভেসে গেল, চাম্বায় ভূমিধ্বস, মৃত ৪

ওয়েব ডেস্ক: ফের প্রকৃতির রুদ্র রোষের মুখে হিমাচল (Himachl Pradesh)। ধসের (Landslide) জেরে চাপা পড়ে মৃত্যু ৪ জনের। নিখোঁজ আরও ২। আজ বৃহস্পতিবার প্রশাসনের কর্মকর্তারা জানিয়েছেন, চাম্বা জেলার (Chamba District) একটা গোটা গ্রাম রবি নদীর জলে খড়কুটোর মতো ভেসে গিয়েছে।

বাসন্ধন গ্রামে পাহাড় থেকে গড়িয়ে পড়া পাথর দেখতে বাইরে বেরিয়েছিল এক ভাই-বোন। সেই সময় আচমকা পাহাড়ের ঢাল ধসে পড়ায় তাঁরা দুজনেই জীবন্ত চাপা পড়ে। অন্যদিকে, মেহলায় দুটি আলাদা ধসের ঘটনায় দুই মহিলার মৃত্যু হয়েছে। প্রশাসন জানিয়েছে, বন্যা বিধস্ত ওই জেলায় আরও দুই বাসিন্দা এখনও নিখোঁজ। এর আগে মনি মহেশ যাত্রার সময় ৬ জন তীর্থযাত্রী ডোনালি’র কাছে আহত হন। হাডসার ঝর্ণার উপরে ট্রেকিং এর সময়ে পাথর খসে পড়ে তাঁদের উপরে। প্রথমে তাঁদের ভর্মৌর হাসপাতালে চিকিৎসার জন্য নিয়ে যাওয়া হয়। পরবর্তীতে তাঁদের বিমানে করে চাম্বা মেডিক্যাল কলেজে পাঠানো হয়।

আরও পড়ুন: ট্রাম্পের শুল্কবাণের জবাবে ‘স্বদেশি’ আন্দোলনের ডাক কেন্দ্রীয় মন্ত্রীর

রবি নদীর জলে সম্পূর্ণ ডুবে রয়েছে ভারমৌর বিধানসভা অঞ্চলের সালোন গ্রাম। ভিডিওতে দেখা গিয়েছে, মাটি ধসে পড়ার সঙ্গে সঙ্গে বাড়িগুলি জলের তোড়ে ভেঙে পড়ছে। স্থানীয় বিধায়ক ডঃ জনক রাজ গ্রামটির নিখোঁজ হওয়ার খবর নিশ্চিত করে জানান, সব বাসিন্দাকে সময়মতো সরিয়ে নেওয়ায় কোনও প্রাণহানি ঘটেনি। এলাকায় যোগাযোগ ব্যবস্থা সম্পূর্ণ বিচ্ছিন্ন। গ্রামবাসীরা জানিয়েছেন, গত তিন দশকে তারা রবি নদীকে এতটা রুদ্ররূপে দেখেননি।

উল্লেখ্য, চাম্বা জেলার এই দুর্যোগ হিমাচল প্রদেশের (Himachal Pradesh) কয়েক দশকের সবচেয়ে ভয়াবহ বর্ষার ঘটনা। গত ২০ জুন থেকে এখন পর্যন্ত রাজ্যজুড়ে বর্ষাজনিত বিভিন্ন দুর্ঘটনায় অন্তত ১৫৮ জনের মৃত্যু হয়েছে। এখনও খোঁজ মেলেনি ৩৮ জনের। হিমাচলে এখন পর্যন্ত ৯০টি আকস্মিক বন্যা, ৪২টি মেঘভাঙা বৃষ্টি এবং ৮৫টি বড় ধসের ঘটনা ঘটেছে। রাজ্যের মোট ক্ষয়ক্ষতির পরিমাণ আনুমানিক ২,৬০০ কোটি টাকার বেশি। গোটা রাজ্যের ১০ জেলায় প্রায় ৫৮৪ রাস্তা এখনও বন্ধ। চাম্বা এবং মানালির কিছু অংশে মোবাইল নেটওয়ার্ক নেই। আবহাওয়া দফতরের তরফে, চলতি মাসের শেষ পর্যন্ত হলুদ সতর্কতা জারি করা হয়েছে।

দেখুন অন্য খবর